Flyselskap trapper opp Kung Fu-kurs
Nå er ledelsen i flyselskapet så lei av voldsepisodene at de trapper opp sine selvforsvarskurs i Win Chun, en form for Kung Fu. VG Nett har også tidligere skrevet om selvforsvarskursene som de kabinansatte i Hong Kong Airlines må gjennom. Men det ser ikke ut til å hjelpe.Av ukjente årsaker opplever flyselskapets ansatte et økende antall voldsepisoder og overfall fra sine passasjerer. - Passasjerene var svært ustabile. Alt skjedde så fort. Jeg forsøkte å beskytte en av mine kolleger. Jeg vet ikke hvem som angrep meg bakfra, men jeg falt i bakken, fortalte en ansatt etter en episode i Shanghai tidligere i sommer, ifølge Daily Telegraph. For å eliminere episoder som denne på sine ti ruter mellom Hong Kong og destinasjoner i Kina, kurses kabinpersonalet i selvforsvarsgrenen Win Chun.Bakgrunnen for at flypassasjerene slår ut mot de kabinansatte kan være alt fra flyforsinkelser til kanselleringer og service som ikke innfrir forventningene, skriver avisen New York Daily News. Det kan ikke være lett å drive flyselskap i Asia - for Hong Kong Airlines er slett ikke de eneste som har måttet sende sine kabinansatte på kurs for å stagge uregjerlige passasjerer. Også i China Eastern Airlines kurses flyvertinnene i kampteknikken kung fu for å holde orden i kabinen. Selskapets ledelse har opplyst at alle deres 2600 kabinsnatte skal på selvforsvarskurs. En kvinne som skulle fly med Air China i juni forteller hvorfor hun ble så sint at hun slo og sparket en fra kabinpersonalet: - Vi ventet veldig lenge uten at noen ga oss så mye som en flaske vann eller et noe å bite i. De var helt stenansikter uten noen forklaring på hvorfor vi måtte vente.
I snitt tre ganger ukentlig blir de kabinansatte i Hong Kong Airlines utsatt for vold fra passasjerene.